Ruth Bader Ginsburg

Ruth Bader Ginsburg () adolah surang hakim, pangajar, jo pangacara Amerika Sarikat. Inyo alah manjabaik subagai Hakim Aguang pado Mahkamah Aguang Amerika Sarikat sajak tahun 1993. Sabalunnyo inyo manjabaik pulo sabagai hakim pado Pangadilan Bandiang Amerika Sarikat untuak Wilayah District of Columbia sarato pangajar ilmu hukum pado Fakultas Hukum Universitas Rutgers jo Fakultas Hukum Universitas Columbia. Inyo tanamo dek pandangan jo filosofi hukumnyo nan basipaik liberal taadok Konstitusi Amerika Sarikat.

Kaidupan awal  
Joan Ruth Bader laia pado 15 Maret 1933 di Brooklyn, New York City. Ayahnyo, Nathan Bader, adolah surang imigran Yahudi dari Odessa, Ukraina; ibunyo, Celia, bakaturunan Yahudi Austria. 

Ruth manjalani pandidiakan di James Madison High School, Brooklyn. Ibu Ruth mandarito kanker salamo inyo di SMA dan maningga sahari sabalun kalulusannyo dari sakolah. Salapeh SMA, Ruth masuak ka Universitas Cornell di Ithaca. Di Cornell, inyo batamu suaminyo, Martin D. Ginsburg. Ruth lulus jo gala B.A. dalam ilmu pamarintahan pado bulan Juni 1954, dan manikah jo Martin sabulan sasudahnyo. Inyo maikuik suaminyo ka Oklahoma, tampek Martin badinas pado Reserve Officers' Training Corps, dan bakarajo pado Social Security Administration. Putrinyo Jane laia di sinan pado tahun 1955.

Pado tahun 1956, Ginsburg masuak Fakultas Hukum Universitas Harvard, manjadi salah satu dari sambilan mahasiswi dari 500 urang di angkatannyo. Inyo pindah ka New York City salapeh suaminyo mandapek karajo di sinan dan masuak ka Fakultas Hukum Universitas Columbia. Inyo lulus dari Columbia pado tahun 1959, mandapek paringkek partamo di angkatannyo.

Karir akademik jo advokasi 
Ginsburg kapayahan mandapek karajo di bidang hukum dek karano jinih kalaminnyo. Pado tahun 1960, inyo ditulak untuak bakarajo subagai karani hukum pado Hakim Agung Felix Frankfurter. Ateh takanan guru besar Columbia Gerald Gunther, inyo mandapek karajo pado Hakim Edmund L. Palmieri di Pangadilan Negeri Amerika Sarikat untuk Daerah Salatan New York, dan batahan salamo duo tahun.

Pado tahun 1961, Ginsburg manjadi panaliti di Fakultas Hukum Columbia; panalitiannyo manyangkuik tantang hukum acara perdata di Swedia. Pado tahun 1963, inyo diangkek manjadi dosen hukum acara perdata di Fakultas Hukum Universitas Rutgers di New Jersey. Pado maso inyo diangkek, anyo ado kurang labiah 20 dosen hukum wanita di di Amerika Sarikat. Di Rutgers, Ginsburg ikuik mandirian Women's Rights Law Reporter, sabuah jurnal hukum nan fokus mangkaji hak-hak wanita.

Ginsburg pindah maaja ka Columbia pado tahun 1972. Inyo ikuk talibat pado proyek hak-hak wanita di American Civil Liberties Union (ACLU). Sabagai panasihat hukum utamo organisasi ko dalam urusan hak-hak wanita, Ginsburg mamanangan anam kasus diskriminasi kalamin di Mahkamah Agung antaro tahun 1973 inggo 1976; anyo ciek nan dikalahkan. Kasus-kasus nan dimanangan Ginsburg antaro lain Frontiero v. Richardson (1973, mambatalan diskriminasi tunjangan parumahan untuak anggota wanita di Angkatan Basanjato); Weinberger v. Wiesenfeld (1975; surang duda indak dibuliahan mandapek tunjangan jando Social Security); jo Duren v. Missouri (1978; mauji konstitusionalitas hak sukarila wanita dalam tugas juri).

Karir kahakiman 
Ginsburg diangkek manjadi hakim pado Pangadilan Bandiang Amerika Sarikat untuak Wilayah District of Columbia pado bulan April 1980 dek Presiden Jimmy Carter. Inyo manggantian mandiang Hakim Harold Leventhal. Senat mangonfirmasi pangangkatannyo pado bulan Juni dan inyo mulai bertugas tanggal 19 Juni. Salapeh pangangkatan Ginsburg ka Mahkamah Aguang, posisinyo digantian dek Hakim David Tatel.

Pado bulan Juni 1993, Presiden Bill Clinton maangkek Ginsburg manjadi Hakim Aguang untuak manggantian Hakim Aguang Byron White nan alah masuak maso pensiun. Inyo adalah hakim aguang padusi nan kaduo sapanjang sajarah Mahkamah Aguang, dan hakim bakaturunan Yahudi nan partamo sajak Hakim Aguang Abe Fortas pado tahun 1969. American Bar Association, organisasi pangacara nan paliang gadang di Amerika, maagiah predikat well-qualified pado Ginsburg. Senat mangonfirmasi Ginsburg malalui pamungutan suaro 96-3 pado 3 Agustus 1993; inyo maangkek sumpah saminggu kamudian.

Rujuakan

Daftar pustaka

Pautan lua 

 
  
 
 Issue positions and quotes at OnTheIssues
Voices on Antisemitism: Interview with Ruth Bader Ginsburg from the U.S. Holocaust Memorial Museum
 Ruth Bader Ginsburg , video produced by Makers: Women Who Make America
 
 Supreme Court Associate Justice Nomination Hearings on Ruth Bader Ginsburg in July 1993 United States Government Publishing Office
 Membership at the Council on Foreign Relations

Hakim Aguang Amerika Sarikat
Pangacara Amerika Sarikat
Dosen Amerika Sarikat